Document ID: 32009R1291

32009R1291
L 347/14
SLUŽBENI LIST EUROPSKE UNIJE
18.12.2009.
UREDBA KOMISIJE (EU) br. 1291/2009
od 18. prosinca 2009.
o odabiru poljoprivrednih gospodarstava koja podnose izvješća u svrhu određivanja prihoda poljoprivrednih gospodarstava
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1217/2009 od 30. studenoga 2009. o uspostavi sustava za prikupljanje knjigovodstvenih podataka o prihodima i poslovnim aktivnostima poljoprivrednih gospodarstava u Europskoj zajednici (1), a posebno njezin članak 5. stavak 4., članak 6. stavak 5. i članak 7. stavak 2.,
budući da:
(1)
Uredba Komisije (EEZ) br. 1859/82 od 12. srpnja 1982. o odabiru poljoprivrednih gospodarstva koja podnose izvješća u svrhu određivanja prihoda poljoprivrednih gospodarstava (2) odredila je prag za ekonomsku veličinu poljoprivrednih gospodarstava i broj poljoprivrednih gospodarstva koja podnose izvješća za provedbu Uredbe (EZ) br. 1217/2009.
(2)
Uredba Komisije (EZ) br. 1242/2008 od 8. prosinca 2008. o utvrđivanju tipologije Zajednice za poljoprivredna gospodarstva (3) uvela je novi pojam „ekonomske veličine”, koja se sada izražava u eurima, i izmijenila je neke druge kriterije tipologije.
(3)
Kao posljedica izmjene koju uvodi Uredba Vijeća (EZ) br. 1791/2006 (4), potrebno je uzeti u obzir podjele unutar Bugarske i Rumunjske. Potrebno je napraviti neke dodatne promjene Uredbe (EEZ) 1859/82 radi bolje preciznosti. Stoga je zbog jasnoće potrebno staviti izvan snage Uredbu (EEZ) br. 1859/82 i zamijeniti je ovom Uredbom.
(4)
Poljoprivredna gospodarstva koja podnose izvješća moraju biti odabrana na jedinstven način u svakoj područnoj jedinici i u tom smislu potrebno je propisati detaljna pravila za provođenje relevantnih odredbi Uredbe (EZ) br. 1217/2009.
(5)
Poljoprivredna gospodarstva koja će se proučavati u vezi sa sustavom poljoprivrednih knjigovodstvenih podataka spadaju u područje praćenja strukturalnih istraživanja i nacionalnih popisa ili popisa Zajednice poljoprivrednih gospodarstava.
(6)
Podaci koji su dostupni za izradu planova za odabir poljoprivrednih gospodarstava (plan za odabir) za svaku obračunsku godinu i razlike u stanju poljoprivrede između različitih država članica zahtijevaju da se donesu pragovi ekonomske veličine, koji su različiti za različite države članice, a u nekim slučajevima i za područne jedinice.
(7)
Iskustvo pokazuje da je djelovanje sustava podataka olakšano ako broj poljoprivrednih gospodarstava koja podnose izvješća odabranih po područnim jedinicama varira do 20 % više ili manje, pod uvjetom da to ne uključuje smanjenje ukupnog broja poljoprivrednih gospodarstava po državi članici.
(8)
Kako je financijsko upravljanje takve mjere teško, ograničenje po državi članici u pogledu ukupnog broja odgovarajuće ispunjenih izvještaja s poljoprivrednih gospodarstava prihvatljivih za financiranje Zajednice uvedeno je Uredbom Komisije (EEZ) br. 1915/83 od 13. srpnja 1983. o određenim detaljnim provedbenim pravilima u vezi s vođenjem knjigovodstva u svrhu određivanja prihoda poljoprivrednih gospodarstava (5). Zbog jasnoće i dosljednosti potrebno je to zadržati i u ovoj Uredbi. Moguće je dozvoliti fleksibilnost u pogledu broja poljoprivrednih gospodarstava koja podnose izvješća po područnoj jedinici, sve dok se poštuje ukupan broj gospodarstava koja podnose izvješća u dotičnoj državi članici.
(9)
Plan odabira bi morao sadržavati minimalan broj elemenata koji omogućavaju procjenu njegove valjanosti u pogledu ciljeva sustava poljoprivrednih knjigovodstvenih podataka.
(10)
Za potrebe plana odabira, područje istraživanja je potrebno stratificirati s obzirom na područne jedinice navedene u Prilogu Uredbi (EZ) br. 1217/2009 i u skladu s tipovima poljoprivrednih gospodarstava i razrede ekonomske veličine definirane u Uredbi (EZ) br. 1242/2008.
(11)
Plan odabira potrebno je sastaviti prije početka predmetne obračunske godine tako da može biti odobren prije nego ga se koristi za odabir poljoprivrednih gospodarstava koja podnose izvješća. Međutim, za obračunsku godinu 2010. države članice trebaju dulje razdoblje za izradu plana odabira, jer svi potrebni referentni izvori nisu dostupni dovoljno ranije. Stoga je potrebno predvidjeti drukčije vremensko razdoblje za obavješćivanje o planu odabira za navedenu obračunsku godinu.
(12)
S obzirom da se Uredba (EZ) br. 1242/2008 primjenjuje od obračunske godine 2010., ova Uredba bi se trebala primjenjivati od iste godine.
(13)
Mjere predviđene u ovoj Uredbi u skladu su s mišljenjem Odbora Zajednice za sustav poljoprivrednih knjigovodstvenih podataka,
DONIJELA JE OVU UREDBU:
Članak 1.
Definicije
Za potrebe ove Uredbe, primjenjuju se sljedeće definicije:
(a)
„poljoprivredno gospodarstvo” znači proizvodno-gospodarska jedinica kako je definirana u kontekstu poljoprivrednih istraživanja i popisa Zajednice.
(b)
„tipologija” znači tipologija Zajednice za poljoprivredna gospodarstva uvedena Uredbom (EZ) br. 1242/2008.
Članak 2.
Prag ekonomske veličine
Za obračunsku godinu 2010. (razdoblje od uzastopnih 12 mjeseci s početkom između 1. siječnja 2010. i 1. srpnja 2010.) i za sljedeće obračunske godine, prag ekonomske veličine iz članka 5. Uredbe (EZ) br. 1217/2009 je sljedeći:
-
:
Belgija
:
EUR 25 000
-
:
Bugarska
:
EUR 2 000
-
:
Češka
:
EUR 8 000
-
:
Danska
:
EUR 15 000
-
:
Njemačka
:
EUR 25 000
-
:
Estonija
:
EUR 4 000
-
:
Irska
:
EUR 4 000
-
:
Grčka
:
EUR 4 000
-
:
Španjolska
:
EUR 4 000
-
:
Francuska
:
EUR 25 000
-
:
Italija
:
EUR 4 000
-
:
Cipar
:
EUR 4 000
-
:
Latvija
:
EUR 4 000
-
:
Litva
:
EUR 4 000
-
:
Luksemburg
:
EUR 25 000
-
:
Mađarska
:
EUR 4 000
-
:
Malta
:
EUR 4 000
-
:
Nizozemska
:
EUR 25 000
-
:
Austrija
:
EUR 8 000
-
:
Poljska
:
EUR 4 000
-
:
Portugal
:
EUR 4 000
-
:
Rumunjska
:
EUR 2 000
-
:
Slovenija
:
EUR 4 000
-
:
Slovačka
:
EUR 15 000
-
:
Finska
:
EUR 8 000
-
:
Švedska
:
EUR 15 000
-
:
Ujedinjena Kraljevina (osim Sjeverne Irske)
:
EUR 25 000
-
:
Ujedinjena Kraljevina (samo Sjeverna Irska)
:
EUR 15 000
Članak 3.
Broj poljoprivrednih gospodarstava koja podnose izvješća
Broj poljoprivrednih gospodarstava koja podnose izvješća po državi članici, kao i po područnim jedinicama određen je u Prilogu.
Broj poljoprivrednih gospodarstava koja podnose izvješća odabranih u svakoj područnoj jedinici može se razlikovati od broja iz Priloga za 20 % više ili manje pod uvjetom da se poštuje ukupan broj gospodarstava koja podnose izvješća u dotičnoj državi članici.
Članak 4.
Plan odabira
Plan odabira poljoprivrednih gospodarstava koja podnose izvješća mora osigurati reprezentativnost takvih poljoprivrednih gospodarstava kao cjeline.
Plan će uključivati:
(a)
elemente na kojima se temelji:
-
podatke o statističkim referentnim izvorima,
-
postupke za stratifikaciju područja istraživanja u skladu s područnim jedinicama navedenim u Prilogu Uredbe (EZ) br. 1217/2009, tipove poljoprivrednog gospodarstva i razrede ekonomske veličine definirane u tipologiji,
-
postupke za određivanje načina odabira za svaki sloj,
-
postupke za odabir poljoprivrednih gospodarstava koja podnose izvješća;
(b)
podjelu poljoprivrednih gospodarstava na području istraživanja prema vrstama poljoprivrednih aktivnosti i razredima ekonomske veličine definirane u tipologiji, i
(c)
broj poljoprivrednih gospodarstava koja podnose izvješća koja će se odabrati za svaki određeni sloj.
Članak 5.
Službeno obavješćivanje
Svake godine države članice će poslati Komisiji plan odabira iz članka 4. najkasnije dva mjeseca prije početka obračunske godine na koju se odnosi.
Međutim, za obračunsku godinu 2010. plan će se poslati najkasnije mjesec dana prije početka obračunske godine.
Plan će se poslati elektronički, putem informacijskih sustava koje je Komisija ili države članice stavila na raspolaganje nadležnim tijelima.
Oblik i sadržaj informacija koje se isporučuju mora biti u skladu s modelima koji su dani državama članicama putem informacijskih sustava. Ti modeli i metode koje se koriste će se prilagođavati i ažurirati nakon što je s njima upoznat Odbor Zajednice za sustav poljoprivrednih knjigovodstvenih podataka.
Za unošenje podataka koji se odnose na službeno obavješćivanje u informacijske sustave, kao i za njihovo ažuriranje odgovorna su nadležna tijela država članica, a u skladu s pravima pristupa koja odobravaju dotična nadležna tijela.
Članak 6.
Stavljanje izvan snage
Uredba (EEZ) br. 1859/82 stavlja se izvan snage s učinkom od 30. lipnja 2010.
Upućivanja na Uredbu stavljenu izvan snage smatraju se upućivanjima na ovu Uredbu.
Članak 7.
Stupanje na snagu i primjena
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od obračunske godine 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. prosinca 2009.

Labels: 18
19
6